EUROOPAN KOMISSIO Bryssel 8.12.2022 COM(2022) 706 final 2022/0412(NLE) Ehdotus NEUVOSTON PÄÄTÖS ETA:n sekakomiteassa Euroopan unionin puolesta otettavasta kannasta ETA-sopimuksen liitteen IX (Rahoituspalvelut) muuttamiseen



(Arvopaperikeskus – Liechtenstein)



(ETA:n kannalta merkityksellinen teksti)



PERUSTELUT 1.Ehdotuksen kohde Tämä ehdotus koskee päätöstä ETA:n sekakomiteassa unionin puolesta otettavan kannan vahvistamisesta, silloin kun tämän elimen on määrä antaa ETA-sopimuksen liitteen IX (Rahoituspalvelut) muuttamista koskeva sekakomitean päätös 2.Ehdotuksen tausta 2.1.ETA-sopimus Euroopan talousalueesta tehdyssä sopimuksessa, jäljempänä ’ETA-sopimus’, turvataan Euroopan talousalueen kansalaisille ja talouden toimijoille yhtäläiset oikeudet ja velvollisuudet sisämarkkinoilla. Siinä määrätään neljää vapautta koskevien EU:n säädösten saattamisesta osaksi 30 ETA-maan eli EU:n jäsenvaltioiden, Norjan, Islannin ja Liechtensteinin lainsäädäntöä. ETA-sopimus kattaa lisäksi yhteistyön muilla tärkeillä aloilla, kuten tutkimus ja kehitys, koulutus, sosiaalipolitiikka, ympäristö, kuluttajansuoja, matkailu ja kulttuuri, joita kutsutaan yhteisesti ”sivuaviksi ja horisontaalisiksi” politiikoiksi. ETA-sopimus tuli voimaan 1. tammikuuta 1994. Unioni ja sen jäsenvaltiot ovat ETA-sopimuksen osapuolia. 2.2.ETA:n sekakomitea ETA:n sekakomitea vastaa ETA-sopimuksen hallinnoinnista. Se on foorumi ETA-sopimuksen toimintaan liittyvää näkemysten vaihtoa varten. Se tekee päätöksensä yksimielisesti, ja päätökset sitovat osapuolia. Vastuu ETA-asioiden koordinoinnista EU:n puolella on Euroopan komission pääsihteeristöllä. 2.3.Suunniteltu ETA:n sekakomitean säädös ETA:n sekakomitean on tarkoitus hyväksyä ETA:n sekakomitean päätös, jäljempänä ’suunniteltu säädös’, joka koskee ETA-sopimuksen liitteen IX (Rahoituspalvelut) muuttamista. Arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annettu Euroopan parlamentin ja neuvoston asetus (EU) N:o 909/2014 otettiin osaksi ETA-sopimusta 8. helmikuuta 2019 annetulla ETA:n sekakomitean päätöksellä N:o 18/2019, ja siihen viitataan ETA-sopimuksen liitteessä IX olevassa 31bf kohdassa. ETA-sopimuksen liitteessä IX olevan 31bf kohdan mukautuksella c myönnetään Liechtensteinille poikkeus, jonka nojalla kolmansien maiden arvopaperikeskukset, jotka jo tarjoavat asetuksen (EU) N:o 909/2014 25 artiklan 2 kohdassa tarkoitettuja palveluja Liechtensteinissa toimiville rahoituksenvälittäjille tai ovat jo perustaneet sivuliikkeen Liechtensteiniin, voivat jatkaa tällaisten palvelujen tarjoamista enintään viiden vuoden ajan 8. helmikuuta 2019 annetun ETA:n sekakomitean päätöksen N:o 18/2019 voimaantulopäivästä. Suunnitellun säädöksen tarkoituksena on jatkaa Liechtensteinin pyynnöstä ETA-sopimuksen liitteessä IX olevan 31bf kohdan c alakohdassa määrätyn poikkeuksen voimassaoloa 8. päivän helmikuuta 2024 jälkeen kaudeksi, joka ei saisi ylittää seitsemää vuotta ETA:n sekakomitean päätöksen voimaantulopäivästä [suunnitelmien mukaan helmikuussa 2023]. Suunniteltu säädös antaisi näin ollen kolmansien maiden arvopaperikeskuksille, jotka jo tarjoavat asetuksen (EU) N:o 909/2014 25 artiklan 2 kohdassa tarkoitettuja palveluja Liechtensteinissa toimiville rahoituksenvälittäjille tai jotka ovat jo perustaneet sivuliikkeen Liechtensteiniin, mahdollisuuden jatkaa tällaisten palvelujen tarjoamista enintään seitsemän vuoden ajan suunnitellun säädöksen voimaantulopäivästä. Ehdotusluonnoksessa täsmennetään kuitenkin myös, että ETA-sopimuksen liitteessä IX olevan 31bf kohdan mukautusta c on tarkasteltava uudelleen, jos asetuksen (EU) N:o 909/2014 25 tai 69 artiklaa muutetaan kyseisenä ajanjaksona. Suunnitellusta säädöksestä tulee osapuolia sitova ETA-sopimuksen 103 ja 104 artiklan mukaisesti. 2.4.Lisätiedot Ehdotukseen sisältyvien säännösten yksityiskohtaiset selitykset Liechtensteinin tilanne (mukautus 3 c) Liechtensteinia ja Sveitsiä yhdistää kattava sopimusverkosto, johon kuuluvat erityisesti vuoden 1923 tullisopimus ja vuoden 1980 valuuttasopimus, jonka mukaan Liechtenstein (joka on jo vuodesta 1921 lähtien käyttänyt Sveitsin frangia virallisena valuuttanaan) kuuluu Sveitsin valuutta-alueeseen. Rahoituspalvelujen alalla valuuttasopimuksessa määrätään tiettyjen Sveitsin lakien ja hallinnollisten määräysten suorasta sovellettavuudesta (ks. valuuttasopimuksen liitteet). Tämän seurauksena tiettyjen rahoituksenvälittäjien (kuten pankkien ja sijoitusyritysten) on noudatettava Sveitsin keskuspankin raportointivaatimuksia, jotta se voi harjoittaa rahapolitiikkaa. Yhteinen talous- ja valuutta-alue on aikojen saatossa luonut näiden kahden maan välille tiiviit taloussuhteet, jotka ovat jatkuneet vahvoina senkin jälkeen, kun Liechtenstein liittyi ETA-sopimukseen. Näistä syistä Liechtensteinin rahoitusmarkkinat ovat täysin yhdentyneet Sveitsin rahoitusmarkkinoiden infrastruktuuriin ja ovat laajasti riippuvaisia niistä. Nykyjärjestelmässä mahdollisesti esiintyvät häiriöt voisivat aiheuttaa haasteita Liechtensteinin finanssimarkkinoiden toimijoille. Näin ollen mukautuksessa 3 c määrätään, että kolmannen maan arvopaperikeskusten, jotka jo tarjoavat arvopaperikeskuksista annetun asetuksen 25 artiklan 2 kohdassa tarkoitettuja palveluja Liechtensteinissa toimiville rahoituksenvälittäjille tai jotka ovat jo perustaneet sivuliikkeen Liechtensteiniin, voidaan sallia jatkavan 25 artiklan 2 kohdassa tarkoitettujen palvelujen tarjoamista enintään seitsemän vuoden ajan liitteenä olevan ETA:n sekakomitean päätösluonnoksen voimaantulopäivästä. Ehdotusluonnoksessa täsmennetään kuitenkin myös, että ETA-sopimuksen liitteessä IX olevan 31bf kohdan mukautusta c on tarkasteltava uudelleen, jos asetuksen (EU) N:o 909/2014 25 tai 69 artiklaa muutetaan kyseisenä ajanjaksona.

3.Unionin puolesta otettava kanta Komissio toimittaa liitteenä olevan ETA:n sekakomitean päätösluonnoksen neuvostolle hyväksyttäväksi unionin kantana. Sen jälkeen kun kanta on hyväksytty, se olisi esitettävä ETA:n sekakomiteassa mahdollisimman pian. Liitteenä oleva ETA:n sekakomitean päätösluonnos antaisi näin ollen kolmansien maiden arvopaperikeskuksille, jotka jo tarjoavat asetuksen (EU) N:o 909/2014 25 artiklan 2 kohdassa tarkoitettuja palveluja Liechtensteinissa toimiville rahoituksenvälittäjille tai jotka ovat jo perustaneet sivuliikkeen Liechtensteiniin, mahdollisuuden jatkaa tällaisten palvelujen tarjoamista enintään seitsemän vuoden ajan tämän päätöksen voimaantulopäivästä. Tämä ylittää sen, mitä voidaan pitää neuvoston asetuksessa (EY) N:o 2894/94 tarkoitettuina pelkkinä teknisinä mukautuksina. Näin ollen unionin kannan vahvistaa neuvosto. 4.Oikeusperusta 4.1.Menettelyllinen oikeusperusta 4.1.1.Periaatteet Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”. Ilmaisu ’säädökset, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se käsittää myös sellaiset välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”. 4.1.2.Soveltaminen käsiteltävänä olevassa asiassa ETA:n sekakomitea on perustettu ETA-sopimuksella. Säädös, joka ETA:n sekakomitean on määrä antaa, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla ETA-sopimuksen 103 ja 104 artiklan mukaisesti. Suunnitellulla säädöksellä ei täydennetä eikä muuteta sopimuksen institutionaalisia rakenteita. Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta yhdessä Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohdan kanssa. 4.2.Aineellinen oikeusperusta 4.2.1.Periaatteet SEUT-sopimuksen 218 artiklan 9 kohdan nojalla, luettuna yhdessä neuvoston asetuksen (EY) N:o 2894/94 1 artiklan 3 kohdan kanssa, annettavan päätöksen aineellinen oikeusperusta määräytyy ensisijaisesti osaksi ETA-sopimusta otettavan EU:n lainsäädännön aineellisen oikeusperustan perusteella. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää. 4.2.2.Soveltaminen käsiteltävänä olevassa asiassa Koska suunniteltu säädös koskee asetuksen (EU) N:o 909/2014 ottamista osaksi ETA-sopimusta ja erityisesti ETA-sopimuksen liitteessä IX olevan 31bf kohdan mukautuksen c muuttamista, on aiheellista perustaa tämä neuvoston päätös samaan aineelliseen oikeusperustaan kuin asetus (EU) N:o 909/2014. Sen vuoksi ehdotetun päätöksen aineellinen oikeusperusta on SEUT-sopimuksen 114 artikla. 4.3.Päätelmät Ehdotetun päätöksen oikeusperustana tulisi olla SEUT-sopimuksen 114 artikla yhdessä sen 218 artiklan 9 kohdan sekä ETA-sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohdan kanssa. 5.Suunnitellun säädöksen julkaiseminen

Koska ETA:n sekakomitean säädöksellä muutetaan ETA-sopimuksen liitettä IX (Rahoituspalvelut), on aiheellista julkaista säädös Euroopan unionin virallisessa lehdessä sen jälkeen kun se on hyväksytty. 2022/0412 (NLE) Ehdotus NEUVOSTON PÄÄTÖS ETA:n sekakomiteassa Euroopan unionin puolesta otettavasta kannasta ETA-sopimuksen liitteen IX (Rahoituspalvelut) muuttamiseen



(Arvopaperikeskus – Liechtenstein)



(ETA:n kannalta merkityksellinen teksti) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa, ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 ja erityisesti sen 1 artiklan 3 kohdan, ottaa huomioon Euroopan komission ehdotuksen, sekä katsoo seuraavaa: (1)Sopimus Euroopan talousalueesta, jäljempänä ’ETA-sopimus’, tuli voimaan 1 päivänä tammikuuta 1994. (2)ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen liitettä IX (Rahoituspalvelut). (3)Euroopan parlamentin ja neuvoston asetus (EU) N:o 909/2014 otettiin osaksi ETA-sopimusta 8 päivänä helmikuuta 2019 annetulla ETA:n sekakomitean päätöksellä N:o 18/2019, ja siihen viitataan ETA-sopimuksen liitteessä IX olevassa 31bf kohdassa. (4)ETA-sopimuksen liitteessä IX olevan 31bf kohdan mukautuksella c myönnetään Liechtensteinille poikkeus, jonka nojalla kolmansien maiden arvopaperikeskukset, jotka jo tarjoavat asetuksen (EU) N:o 909/2014 25 artiklan 2 kohdassa tarkoitettuja palveluja Liechtensteinissa toimiville rahoituksenvälittäjille tai ovat jo perustaneet sivuliikkeen Liechtensteiniin, voivat jatkaa 25 artiklan 2 kohdassa tarkoitettujen palvelujen tarjoamista enintään viiden vuoden ajan 8 päivänä helmikuuta 2019 annetun ETA:n sekakomitean päätöksen N:o 18/2019 voimaantulopäivästä. (5)Liechtenstein toimitti 2 päivänä marraskuuta 2022 pyynnön johdanto-osan 4 kappaleessa tarkoitetun poikkeuksen voimassaolon jatkamisesta 8 päivän helmikuuta 2024 jälkeen enintään seitsemäksi vuodeksi. (6)ETA-sopimuksen liitettä IX (Rahoituspalvelut) olisi sen vuoksi muutettava niin, että kolmansien maiden arvopaperikeskukset, jotka jo tarjoavat asetuksen (EU) N:o 909/2014 25 artiklan 2 kohdassa tarkoitettuja palveluja Liechtensteinissa toimiville rahoituksenvälittäjille tai jotka ovat jo perustaneet sivuliikkeen Liechtensteiniin, saavat jatkaa tällaisten palvelujen tarjoamista enintään seitsemän vuoden ajan liitteenä olevan päätösluonnoksen voimaantulopäivästä. Ehdotusluonnoksessa täsmennetään kuitenkin myös, että ETA-sopimuksen liitteessä IX olevan 31bf kohdan mukautusta c on tarkasteltava uudelleen, jos asetuksen (EU) N:o 909/2014 25 tai 69 artiklaa muutetaan kyseisenä ajanjaksona. (7)Unionin kannan ETA:n sekakomiteassa olisi sen vuoksi perustuttava tähän päätökseen liitettyyn päätösluonnokseen,